**А.Б.** Балалар, бүген без халкыбызның иң гүзәл бәйрәмнәреннән берсе-Сөмбелә бәйрәменә җыелдык. Елның сихри фасылында, көн белән төн тигезләшкән мәлдә, татар халкы Сөмбелә бәйрәмен үткәргән. Ул- көзге бәйрәм, уңыш бәйрәме.Табигатьтә барлык үсемлекләр дә әйтерсең берсеннән- берсе матуррак күлмәк кигән, агачларда сары-кызыл яфраклар.

***(Укучылар яфраклар биюен башкара. А.Б. алар биегәндә шигырьне сөйли).***

Яңгыр түгел, кар да түгел

Яфраклар ява җиргә.

Көз турында биик әле

Кушыл син дә биюгә.

Сары-сары сап сары

Агачның яфраклары

Җил исә, ява яфрак-

Көзнең матур чаклары.

Оча яфрак, уйный яфрак

Һаваларда әйләнеп

Бүген, бүген, бүген, бүген

Яфракларның бәйрәме.

Сары-сары сап сары

Агачның яфраклары

Җил исә, ява яфрак-

Көзнең матур чаклары.

**А.б**. Күпме матур яфраклар. Мин аларны җыеп вазага зур букет ясап утыртыйм әле. *(балалар тезелеп шигырь сөйләргә басалар*)

**1ук.** Сарыларга сарган ак каенга

Шыбыр- шыбыр килеп кем дәшә?

Уттай янган кызыл миләш белән

Пышылдашып кем ул сөйләшә?

**2ук**. Көзге җиргә гашыйк әрсез җилләр

Яфракларга шулай эндәшә

Хушыгыз, хуш, язга чаклы диеп

Алар белән уйнап сөйләшә.

**3ук**. Көзге урман тып-тын булган,

Агач башы- ялангач.

Соңгы яфрак төшә калтырап,

Әз генә җил шаяргач.

**4ук**. Көз килде, уңыш булды,

Табын сый белән тулды.

Рәхим итегез дуслар,

Көзге бәйрәмгә.

***ҖЫР: “Яфраклар коела”***

**5ук**. Килә шаулы, алтын матур көзем,

Оча яфрак, исә көзге җил

Табигатең бигрәк сокландыргыч,

Хуш киләсең, көзем, әйдә кил!

***Сөмбелә керә.***

-Исәнмесез, нәни дусларым!

Мин-Сөмбелә, килдем сезгә,

Көзге байлык кулымда

Муллык белән байлык телим

Кем очраса юлымда.

**1ук**. Моңлы, гүзәл, матур көннәр-

Болар синең бүләгең.

Сокландыргыч синең табигатең,

Бигрәк матур, ай-һай, күлмәгең!

**Сөмбелә:**

Рәхмәт матур сүзегезгә.

**2ук**. Көз- сылу килгән ерактан,

Нәрсә генә алмаган

Нинди бүләк кирәклеген

Әйтмәсәң дә аңлаган.

**3ук**. Каеннарга- сары яулык,

Миләшкә- муенсалар,

Чиягә көрән алкалар,

Бигрәк килешеп торалар.

**4ук.** Алсу, яшел буяуларны

Биргән алма, кыярга.

Бөрлегән кызыл мәрҗәнен

Белми кая куярга.

**5ук**. Көз шулай төрле төсләргә

Буйый бөтен җирне дә

Җиләк- җимеш белән сыйлый

Шатландырып безне дә.

***Сөмбелә***: Рәхмәт балалар, мине мактап җырладыгыз. Ә хәзер мин сезне сынап карыйм әле.

***Сөмбелә***: Көз көнендә, балалар,

Кырдан ниләр җыялар?

***Балалар:*** Беләбез, беләбез,

Кырдан бодай җыялар.

***Сөмбелә:*** Тагын, тагын һәр елны

Нәрсә бүләк итә көз?

***Балалар:*** Бик күп төрле яшелчәләр,

Бик яратып ашыйбыз.

***Сөмбелә:*** Тагын яле, әйтегез.

Бакчалар соң ни бирә?

***Балалар:*** Җимешләр һәм җиләкләр

Кыш буена җитәрләр.

***Сөмбелә***: Ярый, монысы өчен дә рәхмәт. Менә минем кәрзинемдә бүләк- табышмакларым да бар бит әле, сез аларын белә алырсыз микән?

* Көзнең иң олы бүләге нәрсә, кем белә? (икмәк)

***Сөмбелә:*** Әйе, балалар, икмәк.

Яшәү чыганагы- кояш нурын,

Җир җылысын саклап үзендә,

Күкрәкләргә кысып кисәр икмәк

Һәр табынның тора түрендә.

*(Сөмбелә алып баручыга икмәк илтеп тапшыра)*

***А.б.*** Көзнең иң олы бүләге-

Икмәк тора табында.

Тормышыбыз ямьле булыр

Икмәк булган чагында.

(*Икмәк турында шигырьләр сөйләнә.)*

“***Икмәк кадере”***

Арып, ачыгып

Кайтсам өемә,

Икмәк пеште, -дип

Күңелем сөенә.

Әни каерып

Кисте бер телем.

Их, тәмле,чак-чак

Йотмадым телем.

Тамагым туйгач,

Уйныйм- көләм мин

Икмәк кадерен

Бик нык беләм мин.

**А.б.** Һәр көз үзенчә килә ул,

Һәр көз үзенчә матур

Елмаешып бер биесәк

Көзне ярату булыр.

***(“Сөлгеләр” биюе)***

**Сөмбелә:** Бигрәк матур уйнадыгыз, дусларым,

Барысы өчен рәхмәт сезгә

Алдагы көннәрдә дә

Телим сезгә уңышлар.

Муллыкта, рәхәт тормышта

Яшәгез, якын дуслар.

***Сөмбелә***

***бәйрәме***

Эшләде: Гилмуллина Р.Ш.

2012-2013 уку елы